Al Lizher- Istor ur vignoniezh kozh -       Deizlevr , Envorennoù ( II )  Evit Annemarie Schwarzenbach          7  -  Nij an Elerc'h   "  Gouzout a ouzon ervat pezh'zo ar vuhez :  n'heller ket gounit un dra bennak hep dilezel un dra all ivez  .  "Annemarie Schawarzenbach        Resevet em boa al lizher-se , e follennoù deut ken kozh ha dilufr , ma anavezan pep ger digantan abaoe pell . Breman , eo dav din e beurlenn :  " ... Ar gerig-man 'vit lared dit 'm eus pedet evidout er Benniliz , 'raok din skarzhan kuit dre ret da borzh-houarn Lion . ( 21 )  Bez truez ouzhin , mar plij , 'c'hoarzh ket goap p'emaon kleiz ha pa ran an traoù 'dreuz ha dre dastorn gant va enklaskoù !  Da betra e talvezfe dit , a-hend-all , va brizhziskleriadennoù 'vit gouzout perak em boa stranet ken diwezhat en noz-all  ?   N'ouien ket pet eur e c'hallfe bout bet , pa'z is er-maez eus da gêr .  Va mignonez a c'hortozis en un davarn-noz  .   Sonj 'm eus hon doa esaet goude , hon-div , adskoulman etrezomp ar peoc'h dre hon diviz . Met ken dishenvel omp , e gwirionez , na servij da netra , me 'gred , ar gerioù . Nag an daeloù , zoken .   N'eus nemet sonerezh ar film " Céline " , bet aozet gant Georges Delerue , a zeu en-dro d'am envor . Hini he doa profet din , 'raok skein an nor start war he lerc'h  ! ( 22 )   Re zigenvez en em gavis neuze . Ne  oa den ebet d'am c'hompren . Ha piv en dije gallet en ober , 'pad ma " laoske kriadennoù levenez steredennoù ar mintin " ? ( 23 )   Diwezhatoc'h e tintas ar pellgomz . Va mignon kent e oa , a gouvie ac'hanon en e di , e Zürich  .   Kredin a ran a-wechoù n'eo ket un dra aes ar garantez , hag ez eo ret deomp kaout amzer awalc'h 'vit mont daviti  dre doull an alc'hwez  .   Mil bell 'zo edon ouzh he c'hedal da zont  ...  'Vel skedoù an Heol o paran war zourioù tenval lenn Sankt Moritz . Van a reomp da gredin  enno , tra ma zeuio prim ar serr-noz , koulskoude . ( 24 )         Petra 'teuin-me da vezan , hep Myriam ? Ken buan e tro bizied an horolaj ...  Padal , on chomet yaouank , ha pa darzho bronsoù an nevez-amzer , e vin lusket c'hoazh gant ur c'hoant direizh da redek da bevar c'horn ar bed  !    Ya , sur-mat e karfen heulian ar stummigoù gwenn-kann , du-hont , eus a rafen ... Emaint  o skein 'trezek an oabl , tizh warno ...  Ne welez ket anezho ? Un nij elerc'h , marse , hag en em strink 'dreuz ar menezioù  ...  Kent mont kuit davedout , edon o vale war-du Montparnasse .   Bez e oa ar goulou-man , tro-war-dro . Daoust d'ur glav sil ha troioù kamm an avel , e oa un engroez a finve 'vel skeudoù va digenvez , o kinklan buhezek anezho , zoken  .   D'ul logell-bellgomz , ez is a-benn-red ! Kement a c'hoant em boa da gavout spi , o komz outi ur wech ouzhpenn !  Neuze , ez is 'barzh iliz Itron Varia ar Maezioù .  ( 25 )Klask a ran bod enni , a-wechoù , pa yud an avel foll er-maez .  Eno , 'kreiz an amc'houlou , e pede tud en didrouz , daou pe zri , e skleur piledoù-koar an Templ  .  Ganto e taoulinis dirak aoterig ar Werc'hez , o kaout netra d'He c'hinnig , siwazh , nemet gwall bec'hedoù va zamm buhez , ken dister Eviti .  Met penaos da gendrec'hin ?  A-nebeudoù , em boa en em zilezet Dezhi ... Ha , gant He bezans dilavar em c'hichen , e oan krog da domman , ken skanv ma oan deut da vezan , tamm-ha-tamm , o kredin dinijal Ganti , tra ma veze dispartiet diouzh va ene , relegoù ur c'horf gloazet , ha ma weled ur ouel douellus o vezan stignet etre ar Bed-hont hag  an Douar ...   Pa'z is er-maez da c'houde , em boa ankounac'haet ar gwirvoud , o tansal e-kreiz flammoù divent , dindan volz steredennet an douaroù kreisteizel !    Iskis eo ar c'hoant a vroud ac'hanomp , ne sonj ket dit ?  'Vel an holl draouigoù-se o tont , war un dro , da enebin ouzhimp ...  Darnijal a reomp 'vel balafanned diemskiant o klask ur frankiz na c'hallimp ket talan outi  ... Diouzh hon diviz , e lakaaomp dudi e kalonoù tud'zo , hag o c'hedal ur wir garantez da c'hounit en distro , petra ne rafemp ket , 'raok mont d'ar strad 'vel ur vag war var d'ober pense ?  Ar respont a anavezan neuze , avat :  " N'eus tra da gaout hep ober dilez eus un dra bennak all . "   Pezh'oa bet laret dimp gant Annemarie  .  ( 26 )  Hag e c'hellin digas an dra-se da vat ?  Re vuan e teu plegoù fall en-dro , a gavfe dit , hag hep mar ebet , em eus graet traoù ken dizoare evidout !   Skrivan a ran dit adalek va c'hambr leti , en Engadin . Pep tra 'zo sioul , aman .  ( 27 )   Esaean a rin adkavout , da gentan , peoc'h va c'halon , ken pouezus evidon-me .  Ha setu an ali fur a roes din ez lizher diwezhan  .  Ken  skuizh emaon  .  Da c'houde , ez heulin Paol da Afrika .  Kenlabourat a ra du-hont evel   mezeg  .   Petra 'c'hellfen larout dit ouzhpenn , va mignon  ?   'Meus ezhomm tizhout ur pal , 'vit sevenin va c'harg  .  Ha zoken ma choman aze d'en em zebrin gant an enkrez  . Mir ist Weh um Herz ! (  Rannet eo va c'halon !  )  N'am varn ket diouzh va welout . Met lez-me aman , ken divarrek , ha gra war-dro tud dedennusoc'h !   Rak m'eo dleet dit gwelloc'h 'get ur plac'h hegredik ha gwan 'veldon-me , a gav din  .   Da lezel a ran , breman , gant frazenn ur prederour euskarat , Miguel de Unamuno  ( hag az po sonj anezhi ? ) :  " Me'gred e Doue an Tad evel me 'gred em mignoned , en abeg ma glevan c'hwezh vat E deneredigezh warnon , ha ma welan E zorn diwel ha divrall o tennan va c'halon etrezek Ennan , o tougen hag o waskan anezhi war un dro ; dre m'eo diskouezet din ur ragevezh dibar da bep unan ac'hanomp , pa selaouan ouzh mouez ar galon-man ' zo din .   Ha me'oar ivez e verk ur Spered Hollvedel va tonkadur va-unan  . " ( 28 )   Poent eo kimiadin . N'ouzon tamm ebet hag e vo tu dimp d'en em adwelout c'hoazh  .    Taol pled ouzhit  ! "        S.D